Boer in hospitaal ná besoedeling in NoordwesGideon Nieman (59) is in die Brits- provinsiale hospitaal opgeneem en is een van verskeie persone wat naby Roodekoppies-dam blootgestel is aan vermoedelik besoedeling. Hanlie Nieman, Gideon se dogter, het aan Maroela Media gesê haar pa was kort van asem, het ŉ geel uitskeiding by sy neus en mond gehad en was erg gedehidreer toe hy in die hospitaal opgeneem is. Hy hoes ook en het sere in sy keel en mond. Sy en haar vyfjarige dogter, Deoné, het vantevore ook soortgelyke simptome getoon, maar die hospitaal het hulle slegs met parasetemol huis toe gestuur. “My pa lê op die oomblik in die hospitaal waar hy nie die nodige behandeling ontvang nie,” het sy gesê. “Daar is nog mense in die hospitaal opgeneem met dieselfde simptome.” Hanlie het verduidelik die simptome het ongeveer twee weke gelede vir die eerste keer begin en hulle het ŉ veluitslag gehad en het ook bloed gehoes. Elsa Lourens, raadslid van die VF Plus, was ook met Hanlie in kontak en sy is binne ongeveer 10 minute ook geaffekteer. Die Niemans het reg langs die dam gebly, maar hulle het intussen in ŉ huis in die dorp gaan woon. Lourens het op 15 Augustus vir die eerste keer saam met die departement van waterwese toetse gedoen van die dam. Sy het aan Maroela Media verduidelik daar was ŉ wit chemikalie wat soos ŉ swam op die grond gegroei het met ŉ baie sterk reuk. Daar is ook reeds ŉ krokodil wat op die oewer gevrek het. Lourens het reeds ŉ verslag gestuur aan rampbestuur, die departement van water en sanitasie en die departement van openbare werke. “Al hoe meer mense begin simptome wys as gevolg van inaseming of nadat hulle in aanraking gekom het met ŉ giftige gas,” het sy gesê. “Ons het nou reeds 11 gevalle wat soortgelyke simptome toon.” Watermonsters is reeds geneem en sal ondersoek word. Grond- en lugmonsters moet nog geneem word. Daar is ook ŉ verlate hoenderplaas in die omgewing wat ook ondersoek sal word as ŉ moontlike bron van die besoedeling. Lourens het persone in die omgewing versoek om haar te kontak indien hulle ook soortgelyke simptome toon en ŉ vrou in Brits en persone van Ellisras het haar gekontak. “Dit is egter nog nie duidelik of dit wel dieselfde simptome is en of die oorsprong dieselfde is nie.” Sy het gesê dit wil voorkom of die besoedeling veral aan die Thabazimbe-kant van die dam is, maar daar is ook ŉ radius van 2 km – 3 km rondom die dam waar persone nou al vir twee of drie dae lank kla oor hul oë wat brand. “Mnr. Nieman het aan ons gesê selfs sy groente groei nie soos dit moet nie.” Hannes Schutte, lid van die provinsiale wetgewer, het aan Maroela Media gesê die situasie is baie ernstig. “Ek beskou dit in ŉ baie ernstige lig, aangesien mense se gesondheid uiters belangrik is. Die kwessie moet baie dringend aangeroer word,” het hy gesê. Schutte het bygevoeg hy gaan ook al die inligting wat Lourens versamel het, aan die LUR van gesondheid en die LUR van plaaslike regering voorlê. Hy is ook ŉ lid van die betrokke staande komitees en sal dit ook aan die voorsitters van die komitees voorlê. Enigiemand wat in die omgewing woon en ŉ veluitslag toon, sere in die mond het, sukkel met asemhalingsprobleme, braking en hoes met bloedafskeiding, rooi en branderige oë en neusvliese het, kan dringend met Lourens in verbinding tree by 083 449 8728. Stuur ŉ SMS of WhatsApp met jou simptome en waar jy woon.